Gabriel Boric

Gabrielis Boričas (Gabriel Boric Font; g. 1986 m. vasario 11 d. Punta Arenase) – Čilės politikas, šalies prezidentas (2022–2026 m.).Gabriel Boric. Visuotinė lietuvių enciklopedija. Nuoroda tikrinta 2023-01-29.

 Biografija 
G. Boričo motina – katalonų kilmės María Soledad Font Aguilera, tėvas – kroatų kilmės Luis Javier Boric Scarpa. G. Boričo prosenelis XIX a. pabaigoje iš Austrijos‑Vengrijos imperijos atvyko į Čilę.

2004–2009 m. G. Boričas Čilės universitete studijavo teisę. Neišlaikęs teisininko praktikai reikalingo egzamino, G. Boričas įsitraukė į politiką.

2010 ir 2011 m. buvo Čilės universiteto senato narys, 2011–2012 m. – Čilės universiteto studentų federacijos prezidentas. 2011–2013 m. drauge su kitais organizavo studentų protestus ir jiems vadovavo. 2013 m. kaip nepriklausomas kandidatas pirmąsyk išrinktas į šalies parlamentą. 2016 m. drauge su Giorgio Jackson įkūrė politinę partiją „Platusis frontas“ (Frente Amplio), rėmė Beatriz Sánchez kandidatūrą į prezidentus. 2017 m. į šalies parlamentą išrinktas antrą kartą, šįsyk atstovaudamas „Plačiajam frontui“. 2019 m. Čilėje vykstant pilietiniams neramumams, su kitais politikais pasiekė susitarimą, pagal kurį sudarytos sąlygos referendumui dėl konstitucijos pakeitimo.

2021 m. kairioji politinė koalicija „Pritariu orumui“ (Apruebo Dignidad) G. Boričą iškėlė kandidatu į Čilės prezidentus. 2021 m. gruodžio 19 d., surinkęs 55,8 % balsų, G. Boričas laimėjo antrąjį rinkimų turą, prezidento pareigas pradėjo eiti 2022 m. kovo 11 d. G. Boričas tapo jauniausiu prezidentu Čilės istorijoje.

2022 m. rugsėjį referendumu atmesta siūloma nauja konstitucija.

 Politinės pažiūros 
G. Boričas – kairiųjų pažiūrų politikas. Jis pasisako prieš neoliberalizmą, yra gerovės valstybės šalininkas, pritaria tos pačios lyties asmenų santuokai, teisei į abortus. G. Boričas pasmerkė 2022 m. Rusijos invaziją į Ukrainą, Nikaragvoje prieš opozicionierius vykdomas represijas.Leftist Gabriel Boric, the president breaking new ground in Chile. France 24. Nuoroda tikrinta 2023-01-29.

 Asmeninis gyvenimas 
Vaikystėje G. Boričui diagnozuotas obsesinis kompulsinis sutrikimas. 2018 m. jis dėl šio sutrikimo gydėsi ligoninėje.

G. Boričas augo pamaldžioje katalikų šeimoje, motina aktyviai dalyvavo Šionštato apaštališkajame judėjime, tačiau dabar yra agnostikas.

2019 m. G. Boričas užmezgė santykius su politologe, antropologe Irina Karamanos.Gabriel Boric. Gob.cl. Nuoroda tikrinta 2023-01-29. 2023 m. lapkritį jie pranešė išsiskyrę.

 Išnašos 

Kategorija:Čilės prezidentai